**Poemele inimii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Aș fi putut să dau în lături sarea

Din lacrima acelei dimineți,

Aș fi putut păstra în suflet marea,

Te-aș fi trăit mai mult ca-n alte vieți...

Dar fiecare val, tot mai departe,

Ne-a dus pe maluri fără de sfârșit,

Raționali, ne-am înscenat o moarte...

De-atunci ne căutăm sau ne-am găsit?

Aș fi-ncercat să-ți las mesaje scrise

Pe tâmpla unui țărm fără ocean,

Dar mi-am dorit să te-ntâlnesc în vise

Și-n poezia inimii, Ioan.

- Din spuma mării s-au născut poeme,

Când s-au lovit furtunile de stânci

Topind pe plaje valuri și blesteme,

Neliniștea în craterele-adânci.

Ne-am rătăcit în nopțile impare,

Când luna era-n doliu și prin cer

Doar herghelii de viscol și ninsoare

Lăsau pe gând cortina de mister.

Aș fi putut să-nmoi în lacrimi pana

Și să renunț la zbor, dar un poem

Al inimii curate, Liliana,

Mi-a scris destinu',-l deapănă pe ghem.

Liliana Trif Ioan Grigoraș